फोंडेंः फुडल्या पांच वर्सांत मडकय मतदारसंघ आदर्श मतदारसंघ करपाचे यत्न चल्ल्यात. भलायकी, शिक्षणीक आनी उद्देगीक मळार उदरगत करतना लोकांक सरकारी येवजण्यांचो लाव मेळोवन दिवपाचोय यत्न करतात. उद्देगीक वसणुकेंतल्यो विवीध कंपन्यो मतदारसंघांतल्या विवीध समस्या सुटाव्यो करचे खातीर मजत करतात. ताचो लाव थळाव्या लोकांक जाता, अशें वीज मंत्री तशेंच मडकयचे आमदार सुदिन ढवळीकार हांणी सांगलें.
 मडकयच्या उद्देगीक वसणुकेंत आशिल्ले गोदरेज बॉयज कंपनी वतीन मुळाव्या भलायकी केंद्राक अॅम्बुलन्स आनी टीबी दुयेंतींची तपासणी करपी मशीन भेटयलें. ह्या सुवाळ्यांत मंत्री ढवळीकार उलयताले.
 मंत्री ढवळीकार हाचे हस्तुकीं भलायकी केंद्राचे डॉ. उत्कर्ष जल्मी हांचे सुवादीन वयल्यो यंत्रणा केल्यो. ह्या वेळार डॉ. गोकुळदास सावंत, कंपनीचे वरिश्ठ अधिकारी जेम्स कुरियन, अश्विनी देव देशमुख, प्रफुल्ल मोरे, सरपंपच शैलेंद्र पणजीकार आन राज वैद्य हाजीर आशिल्ले.
 गांवगिरो वाठार आशिल्ल्यान आपत्कालीन वेळार अॅम्बुलन्स मेळप कठीण जाता. कंपनी वतीन दिल्ली अॅम्ब्युलन्स दुयेंती खातीर फायद्याची थारतली. पंचायत वाठारांतल्यो समस्या सोडोवचे खातीर कंपनी निश्चीत योगदान दितली, अशें जेम्स कुरियन हांणी सांगलें.
 ह्या वेळार अश्विनी देव देशमुख, प्रफुल्ल मोरे आनी सरपंच पणजीकार हांणी आपले विचार मांडले. डॉ. उत्कर्ष जल्मी हांणी येवकार दिलो जाल्यार डॉ. गोकुळदास सावंत हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 